สังคมข่าวหุ้นดาวเขียว
หนังสือพิมพ์ข่าวหุ้นธุรกิจรายวัน กระบอกเสียงอิสระของตลาดทุน ที่ได้รับความนิยมสูงสุดของประเทศ ฉบับประจำวันจันทร์ที่ 27 กรกฎาคม 2558...
27 ก.ค. 2558

หนังสือพิมพ์ข่าวหุ้นธุรกิจรายวัน กระบอกเสียงอิสระของตลาดทุน ที่ได้รับความนิยมสูงสุดของประเทศ ฉบับประจำวันจันทร์ที่ 27 กรกฎาคม 2558…
*… ดาวเขียวขอเปิดหัวด้วยเสียงสนับสนุนให้ปรับครม.เศรษฐกิจยกทีม ไม่ใช่เพราะเกลียดชังอะไรเป็นส่วนตัวกับทีมงานชุดนี้ แต่เพราะเข้าใจว่าพวกเขาวางยุทธศาสตร์ประเทศผิดกาลเทศะ…
*…ภายใต้แรงกดดันรอบด้านจาก ภาวะแปรปรวนของเศรษฐกิจโลก นับแต่ปัญหาเงินฝืดในสหภาพยุโรป เศรษฐกิจถดถอยในรัสเซีย จีนมีปัญหาโตช้าลง และสินค้าโภคภัณฑ์ของโลกราคาถดถอยลง ยุทธศาสตร์หลักของทีมรัฐมนตรีเศรษฐกิจปัจจุบัน นำทีมโดยหม่อมอุ๋ยคือยุทธศาสตร์ตั้งรับ หรือ defensive strategy ซึ่งผิดที่ผิดเวลาและพิสูจน์แล้วว่า ทำงานไม่ได้ หรือไม่เวิร์ก..
.*….คิดแบบเคนส์ ปัจจัยเติบโตของเศรษฐกิจยามนี้ มีปัญหานับแต่ส่งออกแย่ติดลบต่อเนื่องทุกเดือน นำเข้าลดเพราะการลงทุนเอกชนลดลง กำลังซื้อผู้บริโภคในต่างจังหวัดลดลง ทางเลือกเดียวที่เป็นความหวังคือ การใช้จ่ายภาครัฐ ในฐานะตัวเร่งทางเศรษฐกิจ…*…เศรษฐศาสตร์เบื้องต้นอย่างนี้ พูดง่ายๆ คือ อัดฉีดงบประมาณกระตุ้นเศรษฐกิจ ด้วยการทำโครงการภาครัฐนำร่องให้ภาคเอกชนมีขวัญและกำลังใจต่ออนาคต เท่านี้ก็สามารถเดินหน้าแล้ว…
*...การยึดมั่นถือมั่นของทีมรัฐมนตรีเศรษฐกิจว่าการจ่ายเงินภาครัฐคือ ประชานิยม เป็นความหลงผิด เพราะทำให้โอกาสกระตุ้นเศรษฐกิจช้าออกไป สูญเสียเสียโอกาส..
.*…การสูญเสียโอกาสเพราะกลัวประชานิยมมากเกินคือ การทำเกียร์ว่าง โดยปริยาย ผลลัพธ์คือการถดถอยของขวัญและกำลังใจ เพราะทำให้การเติบโตที่จะสร้างความมั่งคั่งในอนาคตย่ำแย่ลงไป…
*…ประเทศไทยไม่ได้ยากจน มีทุนสำรองเงินตราระหว่างประเทศมากถึง 8 เดือน เป็นอับดับ 13 ของโลก แต่ไม่ยอมใช้ให้งอกเงยเพราะยุทธศาสตร์ตั้งรับแทนที่จะเปิดเกมรุก…*… ธนาคารพาณิชย์มีเงินล้นแบงก์ แต่ไม่กล้าปล่อยเพราะกลัวตั้งสำรองเผื่อหนี้ด้อยคุณภาพ หนี้สูญหรือสงสัยจะสูญ ทำให้เงินล้นธนาคาร บีบให้ต้องลดดอกเบี้ย ยิ่งลดดอกเบี้ย ค่าบาทยิ่งต่ำ และทำให้ต่างชาติเร่งขายบาท ไปถือดอลลาร์ ทิ้งตลาดหุ้นไทยไปตั้งหลักใหม่…
*… สองสัปดาห์ บาทร่วงจาก 32 .80 บาทต่อดอลลาร์ ลงไปที่ 34.90 บาทต่อดอลลาร์ สะท้อนถึงขาดความเชื่อมั่นในค่าบาท แทนที่จะแก้ปัญหา กลับมองเป็นโอกาส บอกว่าจะใช้นโยบายบาทอ่อนกระตุ้นส่งออก ส่งสัญญาณทื่อๆ แบบนี้ แรงขายหุ้นต่างชาติในตลาดหุ้นไทยยิ่งแรงต่อเนื่อง ทำชอร์ตไม่มีหยุด ..
.*… ยุทธศาสตร์หลงทางเช่นนี้  ผิดพลาดอย่างยิ่ง เพราะทำให้ตลาดเงินและตลาดทุนผันผวนรุนแรง ไร้เสถียรภาพ สร้างความเสียหายใหญ่หลวง ไม่เกี่ยวกับคุณธรรมหรือรักชอบชังเป็นส่วนตัว แล้วไม่เกี่ยวกับหน้าตา หรือความสามารถ แต่เพราะกำลังพาเศรษฐกิจดำดิ่งไปสู่ก้นเหว จึงต้องไปโดยเร็ว ก่อนที่รัฐบาลจะพังตามไป…
*...ผู้นำทหารที่มาจากกองทัพอาจไม่ลึกซึ้งเรื่องเศรษฐกิจ แต่ไม่ถึงกับมืดแปดด้าน มองไม่ออกว่าอะไรคือหายนะ อะไรคือทางออก ดังนั้นจึงไม่ต้องกลัวการเปลี่ยนแปลงและแรงกระเพื่อมเชิงอำนาจ…
*…การเปลี่ยนครม.เศรษฐกิจอาจไม่ได้แก้ปัญหาโดยพลันแต่ทำให้บรรยากาศและความเชื่อมั่นกลับคืนมาด้วยทีมงานที่มียุทธ ศาสตร์เชิงรุก หรือ offensive strategy ซึ่งจะหยุดยั้งการไหลออกของทุน และการลงทุนใหม่ในตลาด อีกนัยหนึ่ง คือ การคืนความสุขให้ประชาชนไทยนั่นเอง…
*… พูดถึงเรื่องมหภาคแล้ว ขอลงลึกให้มากยิ่งขึ้นกับกรณีของ เสี่ยชูวงษ์ แซ่ตั๊ง ผู้รับเหมารายใหญ่ และนักลงทุนขาใหญ่ระดับวีไอพีของ 2 โบรกเกอร์ (อ่านรายละเอียดได้ใน คอลัมน์ พลวัต ของ บก. วิษณุ โชลิตกุล วันนี้ที่หน้า 2) เพราะโยงใยกับเข้ากับการกระทำผิดกฎหมายหลักทรัพย์ และต่อต้านการฟอกเงินของมาร์เกตติ้งสาวบางคน ที่ยึดหลักรวยทางลัด มากกว่าพันธกิจมืออาชีพโดยตรง สะท้อนด้านมืดของมาร์เก็ตติ้ง ที่มีสัมพันธ์เกินเลยกว่าระหว่างลูกค้ากับเจ้าหน้าที่แนะนำการลงทุนบริษัทหลักทรัพย์ ถึงขั้นทำสิ่งที่เรียกว่า พิลโลว์ ทอล์ก ทีเดียว…
*...พฤติกรรมที่ล้ำเส้นเกินความเป็นส่วนตัวอย่างนี้ต้องตรวจสอบเส้นทางเงินกันอย่างจริงจัง มีอย่างที่ไหน โอนหุ้นเป็นสิบล้านและร้อยล้าน แต่รอดหูรอดตาผู้ควบคุมการปฏิบัติงานในองค์กร และ ปปง.เฉยๆๆ ซะงั้น ทำให้กฎว่าด้วยKYC พังย่อยยับ อย่างนี้ต้องฝากทั้ง เลขาฯก.ล.ต.และเลขาฯปปง. ให้เทค แอ็กชั่น กันจริงจังได้แล้ว ปล่อยไปก็ลอยนวลเฉิบๆ…
*….วันนี้ไม่มีเรื่องหุ้นรายตัวมากนักเพราะแนะนำไปก็ไลฟ์บอยล์ หากยังไม่ปรับครม. เห็นแก่หน้าใครบางคนมากกว่าภาพรวมของประเทศ…
*… ไม่ถึงกับไม่มีข่าว บอกไว้เรื่องเดียวว่า ใครที่ยังไม่มีหุ้น CHO เข้าไว้ในพอร์ต ขอพูดเตือนว่า อย่าตีอกชกหัวตัวเองในอีก 2 สัปดาห์ข้างหน้าก็แล้วกัน ใบ้ได้แค่นี้ อยากรู้ต้องถาม เสี่ยจิง ณ ขอนแก่น โน่น เจ้าตัวรู้ดีกว่าใคร พักนี้ ขยันร้องเพลง ซูบารุ ทั้งวี่ทั้งวัน ส่งสัญญาณบวกทางอ้อม....
*…ปิดท้ายกันเช่นเคยกับข่าวหุ้นเจาะตลาด ออนทีวี เริ่มตั้งแต่เช้า 08.40-09.00 น. พบกันสดๆ กับ“หุ้นเช้าดาวเด่น” ทางสถานีโทรทัศน์สปริงนิวส์ ช่อง 19 ที่จะอัพเดตตลาดหุ้นทั่วโลกเพื่อมองแนวโน้มตลาดหุ้นไทยภาคเช้า โดย วิษณุ โชลิตกุล หัวหน้ากองบรรณาธิการข่าวหุ้นธุรกิจ ช่วง 10.00-11.00 น. อัพเดตหุ้นช่วงเปิดตลาดกับรายการ Business Insight ทางสถานีวิทยุ FM 97.0 MHz. และก่อนเปิดตลาดช่วงบ่าย พบกับรายการ ข่าวหุ้นเจาะตลาด วันจันทร์-ศุกร์ เวลา 13.35-14.00 น. ออกอากาศกันแบบสดๆ ผ่านสถานีดิจิตอลช่อง 19  สปริงนิวส์ หรือดูย้อนหลังผ่าน www.springnews.co.th การันตีข้อมูลข่าวสารแน่นเหมือนเดิม ทุกโจทย์เรื่องหุ้นโดยทีมข่าวมืออาชีพ หาคำตอบได้ที่ ข่าวหุ้นธุรกิจเท่านั้น
 